text: Fredelig nat i visitationszone
  09 maj 2010 kl. 08.20
  Politiet har oprettet en stor visitationszone i Esbjerg i forbindelse med rockerfest, men natten forløb fredeligt.
  Syd- og Sønderjyllands Politi fortæller, at der kun blev beslaglagt en enkelt ulovlig kniv i zonen.
  Anledningen til at omdanne hele Esbjerg midtby til en stor visitationszone var, at bandegrupperingen Guardias Diablo holdt fest i deres lokaler på
  Finlandsgade. Omkring 125 personer deltog i festen, heraf kom en del rockerklubben Bandidos. Zonen strakte sig helt ud til den anden ende af byen, hvor
  en støttegruppe til Hells Angels, grupperingen Devils Choice, har til huse. Politiet frygtede, at de kunne komme til uroligheder mellem de stridende
  grupper.
  
  Yderst værdifuld
  Selv om Weekendens visitationszone ikke gav den store fangst, så har den stor værdi for politiets arbejde:
  - Det er vigtigt for at os finde ud af, hvordan de forskellige bandegrupperinger ser ud, og hvem de har af venner. Det er yderst værdifuldt for os, siger
  vicepolitiinspektør Hans Roost fra Syd- og Sønderjyllands Politi.
  I en visitationszone har politiet ret til at undersøge alle personer uden at have en konkret mistanke om noget. Hans Roost understreger, at ingen
  almindelige esbjergensere er blevet kropsvisiteret, med mindre de har noget med rockerfesten at gøre.
  Visitationszonen i Esbjerg omfatter det meste af midtbyen i Esbjerg og ophæves mandag morgen kl. 06.00
  